KIRJALLINEN KYSYMYS E-0805/98 komissiolle esittäjä(t): Florus Wijsenbeek (ELDR) (26. maaliskuuta 1998)

Aihe: Kansainvälisiin tavarankuljettajiin Keski- ja Itä-Euroopassa kohdistetut syrjivät verotustoimenpiteet

Onko komissio tietoinen, että kansainvälisiin tavarankuljettajiin kohdistetaan kymmenessä EU:n jäsenyyttä hakeneessa Keski- ja Itä-Euroopan maassa erilaisia epäoikeudenmukaisia ja syrjiviä verotustoimenpiteitä, jotka vaihtelevat maasta riippuen ja jotka esiintyvät polttoaineveron, tiemaksujen, ympäristöverojen tai jopa terveystarkastuksista ja tavaroiden lähettämisestä perittävien maksujen, rajanylityspaikkojen ylläpitomaksujen tai radioaktiivisten aineiden valvontaan liittyvien maksujen muodossa (Agence Europe, 29. tammikuuta 1998, s. 15.)?

Onko komissio tietoinen, että Tsekinmaassa ja Makedoniassa noudatetaan käytäntöä, jonka mukaan perittävän maksun määrä vaihtelee ajoneuvon alkuperämaan mukaan, ja että näin syrjitään ulkomaalaisia tavarankuljettajia?

Aikooko komissio kehottaa kyseisten Keski- ja Itä-Euroopan maiden hallituksia luopumaan kyseisistä transitomaksuista, paikallisista veroista ja kaikista muista syrjivistä verotustoimenpiteistä, muuttamaan verotusjärjestelmäänsä niin, että se olisi lähempänä EU:ssa noudatettavaa järjestelmää, ja määräämään rationaalisemman verotustason?

Aikooko komissio käsitellä tätä ongelmaa jäsenyysneuvottelujen yhteydessä?Jos komissio aikoo näin tehdä, miten se aikoo ongelmaa käsitellä? Mikä on syynä, jos komissio ei aio käsitellä ongelmaa jäsenyysneuvottelujen yhteydessä?

Komission jäsenen Hans Van den Broekin vastaus komission puolesta (27. huhtikuuta 1998)

Komissio tietää hyvin, että yhteisön kansainvälisiin tavarankuljettajiin kohdistetaan Keski- ja Itä-Euroopan alueella lukuisia syrjiviä verotustoimenpiteitä, jotka vaihtelevat maittain. Hiljattain toteutetussa Pharen hankkeessa, jossa analysoitiin maakuljetusmarkkinoiden asteittaisen yhdentämisen edellytyksiä, selvitettiin tärkeimmät markkinoillepääsyn esteet kaikilla maakuljetuksen aloilla.

Siksi komissio tietää sen tosiasian, että kansallisilta liikennöitsijöiltä perittävät tiemaksut ovat Keski- ja Itä-Euroopan maissa paljon alhaisempia kuin yhteisössä ja että jos kahdenvälisiä sopimuksia ei ole, teitä käyttäviltä liikennöitsijöiltä peritään heidän kansallisuutensa perusteella eri suuruisia maksuja.

Keski- ja Itä-Euroopan kymmenen hakijamaan tekemät Eurooppa-sopimukset velvoittavat ne mukauttamaan liikennealan lainsäädäntönsä asteittain yhteisön vastaavaan lainsäädäntöön keskinäisen markkinoillepääsyn ja matkustajien sekä tavaroiden liikkumisen mahdollistamiseksi. Mukauttamisvaihe on meneillään ja sen edistymistä seuraavat kahdenväliset alakomiteat, jotka on asetettu valvomaan Eurooppa-sopimusten toteutumista. Juuri tällä foorumilla komissio käy neuvotteluja ja vaatii tarpeellisten muutosten tekemistä Keski- ja Itä-Euroopan maiden lainsäädäntöön, ja näitä muutoksia edellytetään ehtona hakijamaiden hyväksymiselle yhteisön jäseniksi.

Lopuksi totean, että komissio aikoo käynnistää erityisen maantiekuljetuksiin kohdistuvia maksuja koskevan hankkeen, jotta 13 Phare-maan päättäjät saavat suuntaviivat moottoriajoneuvojen osalta maantiekuljetuksiin kohdistuvien nykyisin sovellettavien maksujärjestelmiensä muuttamiseksi yhteisön järjestelmän mukaisiksi. Tämä hanke kattaa myös entisen Jugoslavian tasavallan Makedonian, joka ei ole allekirjoittanut yhteisön kanssa Eurooppa-sopimusta eikä ole esittänyt yhteisön jäsenyyshakemusta.